Gelukkig het duisende ouers wat reeds dié pad moes stap baie praktiese wenke oor wat om te doen sodra jy daar is:
Om eerlik te wees oor wat jy weet en wat jy nie weet nie, is ’n geleentheid om vertroue tussen jou en jou kinders te bou. Wees eerlik indien jy nie weet of die nuwe skool meer pret gaan wees nie, die mense vriendeliker gaan wees en of dit moontlik gaan wees om elke jaar in Suid-Afrika te kom kuier. Wees versigtig om verwagtinge te stel waarvan jy nie oortuig is nie en gebruik die geleentheid om saam na antwoorde te soek.
Gee jou kinders meer keuses. Laat hulle kies tussen die opsie om hulself by die nuwe skool te isoleer of om aan buitemuurse aktiwiteite deel te neem en ’n spul nuwe vriende maak. Laat hulle kies watter kamer hulle in die nuwe huis wil hê, of hulle ’n hond soek of waarheen julle met die eerste skoolvakansie sal gaan. Kry ’n handvol items wat jy vir hulle kan gee om oor te besluit; dit maak hulle nie net deel van die proses nie, maar plaas ook gedeelde verantwoordelikheid op hulle oor die uitkoms van julle nuwe lewe.
Behalwe vir kommunikasie is daar ook praktiese stappe wat jy kan neem om jou kinders te help om vinniger aan te pas. Hier is ’n paar wenke van ouers wat al die klei moes trap om hul voete in ’n nuwe land te vind:
Die nommer een raad vir ouers is om so gou moontlik ’n roetine te skep. Bedien aandete op dieselfde tyd, stel ’n vaste tyd wat almal in die bed moet wees of maak Saterdae die dag om inkopies te doen. Watter roetine jy ook al kies sal jou kinders laat voel dat alles onder beheer is. Dit is ’n bonus as jy die roetine so na as moontlik kan maak aan hoe dit voorheen was. As jy en jou kinders elke Sondag met die honde gaan stap of roomys gaan eet het, maak dit onmiddellik ook deel van jou nuwe roetine.
Roetine het ’n groot sielkundige uitwerking en talle ouers stel voor dat jy jou kinders se kamers die eerste prioriteit maak wanneer julle uitpak. Maak hul kamers so snoesig en bekend as moontlik, help hulle om hul goed eerste uit te pak en help op hierdie manier om nie te voel dat alles deurmekaar is nie. Selfs al staan die res van die huis nog ’n paar weke onder die bokse is ’n kind se kamer die plek wat hom gaan laat veilig voel.
Taal kan ’n uitdaging wees, veral as dit kinders se derde taal buiten Afrikaans of Engels is. Doen moeite voor die trek om hulle taalklasse te laat bywoon, of al is dit net om hul Engels op te skerp (soos deur ’n aanlynkursus wat hulle met spelling en uitspraak kan help). Dit is egter belangrik om by jou kinders tuis te bring dat hulle steeds Afrikaans is, Afrikaans soveel moontlik moet bly praat en dat ’n nuwe taal bloot ekstra gereedskap in die gereedskapskas is. Die rede daarvoor is oor taal tot ons identiteit spreek, en soos jou kinders stelselmatig ’n nuwe identiteit gaan vorm is dit vir hulle belangrik om te weet: Om te trek verander nie jou menswees nie. Die nuwe identiteit mag dalk ’n gedeelde identiteit wees, of ’n meer veelsydige identiteit, maar taal is ’n belangrike anker wat jou kind nog soos hom- of haarself kan laat voel.
Gesinne wat hulself skielik in ’n nuwe omgewing en in ’n nuwe kultuur bevind, probeer dikwels so gou moontlik deel word of om tot die nuwe gemeenskap te assimileer. Alhoewel dit outomaties tot ’n mate gaan plaasvind, is dit belangrik om die uniekheid van jou kinders se kultuur en identiteit aanhoudend te kweek. Regoor die wêreld is daar gemeenskappe wat dekades of selfs eeue lank hul ankeridentiteit behou, terwyl hulle steeds as deel van die nuwe omgewing gesien word. Soos wat byvoorbeeld ’n Spaanse of Ierse gemeenskap in Amerika hulself as Amerikaners sal bestempel, behou hulle ook dikwels ’n gemeenskaplike herkomskultuur wat hulle unieke Amerikaners maak. So ook moet jy die weg baan vir jou kinders om oor veelsydige identiteite te beskik en ruimte te gee sodat hulle kan wees wie hulle is.